प्रस्तुत कोश में राग और तालों को स्थान नहीं दिया गया है, क्योंकि उनकी कोई निश्चित संख्या नहीं है, वे निर्मित होते रहते हैं और होते रहेंगे, क्योंकि वे अनंत हैं। कालांतर में उनका स्वरूप भी बदलता रहता है। इसी प्रकार कोश में केवल ऐतिहासिक महान कलाकारों का संक्षिप्त विवरण दिया गया है, जिनके बारे में जानना आवश्यक है। लोक में प्रचलित ऐसे शब्दों को भी ग्रहण किया गया है, जो केवल विभिन्न संप्रदायों की परंपरा में प्रचलित रहे हैं। भरत ने संगीत को नाट्य की शैया बताया है। संगीत तथा नाट्य का अभिन्न संबंध भी हमें स्पष्ट दिखाई देता है। इस दृष्टि से नाट्य से संबंधित ऐसे शब्दों को भी इस कोश में स्थान दिया गया है। प्रस्तुत कोश में छह हजार के लगभग शब्द हैं।